Fotografije prepariranih životinja iz tajnog bunkera Nadana Vidoševića privukle su ovih dana ogroman interes medija i javnosti. Pritom se može postaviti i pitanje – što zapravo tamo rade preparirani lovački trofeji, jer njihov je smisao zapravo da ih se – pokazuje. „U najmanju je ruku čudno, zapravo besmisleno, lovačke trofeje čuvati na skrovitome mjestu. Njihov jedini smisao i jest da ih se pokazuje, a u suprotnom su, bez obzira koliko novca lovac potrošio da bi do njih došao, sasvim bezvrijedni“, kazao je za Slobodnu Dalmaciju Ivica Budor, tajnik Hrvatskog lovačkog saveza.

Radoslav Bekavac, jedan od najiskusnijih hrvatskih lovaca, prokomentirao je za Slobodnu Vidoševićeve trofeje. „Gospodina Vidoševića osobno ne poznajem, tako da vam ni o njemu kao lovcu ništa ne mogu reći, no o lovini prikazanoj na fotografijama iz njegove kuće svašta se može kazati“, kaže Bekavac. Posebnu pozornost privlači preparirani polarni medvjed. „Medvjed kapitalac odstrijeljen u Hrvatskoj dođe 10.000 eura, a odstrijeljeni polarni medvjed znatno više. No, i prije samog lova, pri čemu vam nitko ne jamči da ćete ciljanu životinju uistinu uloviti, treba potrošiti puno novca na put do arktičkih predjela, recimo, Kanade, pa na opremu, suradnike, pa i na sam boravak u lovištu koji traje od 15 do 30 dana. Kad se povuče crta, u lov na polarnog medvjeda vam ne treba ići ukoliko u džepu nemate najmanje 50.000 eura“, kaže Bekavac.

A u sličnom novčanom okviru kreće se i lov na mošusno govedo, koje Vidošević također ima u kolekciji. „To je još egzotičnija arktička životinja od bijeloga medvjeda, no na objavljenoj fotografiji iz Vidoševićeve kuće meni su pozornost posebno privukla dva vuka. Nisu to ovi naši sivi vukovi, nego arktički bijeli vuk i i iznimno rijetki crni vuk timberwolf. Lov na njih, a nisam siguran da je uopće dozvoljen, prava je ekskluziva koju sebi mogu priuštiti samo odabrani bogataši, jer nije dovoljno imati samo novac, nego i prave ljude koji će vam organizirati jedan tako ekskluzivan lov“, kazao je Bekavac za Slobodnu Dalmaciju.